ફ્રાન્સિસ ડ્રેક આવો જ એક ચાંચિયો હતો અને કદાચ એ જ કારણે એ કુશળ સાગરખેડૂ પણ હતો. રાણી એલિઝબેથના એના પર ચાર હાથ હતા. રાણી પોતે જ ચાંચિયાગીરી કરાવતી હતી. ડ્રેક સ્પેનના જહાજી કાફલાને લૂંટીને લઈ આવતો. માત્ર મસાલા નહીં પણ એક વાર એને સોના ચાંદીથી ભરેલું જહાજ હાથ લાગ્યું. એનાં પરાક્રમો પર રાણી વારી જતી હતી અને એને ‘સર’ના ખિતાબથી પણ નવાજ્યો. પરંતુ રાણી એલિઝાબેથ સ્પેન સાથે સંધિ કરવાના પણ પ્રયાસ કરતી હતી. એ ડ્રેકને ફાવે તેમ નહોતું. એ લંડનથી ચાલ્યો ગયો અને સ્પેન વિરુદ્ધ ચાંચિયાગીરી ચાલુ રાખી. રાણીને ઉલટું આ વધારે ફાવે તેમ હતું. તમામ વિવાદો છતાં ડ્રેક પર રાણીનો વિશ્વાસ અતૂટ રહ્યો. જેમ્સ લૅંકેસ્ટર ડ્રેકની કંપનીમાં જોડાયો (BBC) અને એના એક જહાજના કપ્તાન તરીકે ૧૫૮૮માં એણે સ્પેનના નૌકા કાફલાને લૂંટી લીધો.